b'\n_START_ARTICLE_\nTaistelu Norjasta\n_START_SECTION_\nValesota ja talvisota\n_START_PARAGRAPH_\nToinen maailmansota oli alkanut 1. syyskuuta 1939 Saksan hy\xc3\xb6k\xc3\xa4tess\xc3\xa4 Puolaan. Iso-Britannia ja Ranska julistivat hy\xc3\xb6kk\xc3\xa4yksen johdosta sodan Saksalle 3. syyskuuta, mutta eiv\xc3\xa4t ryhtyneet mihink\xc3\xa4\xc3\xa4n suuriin sotatoimiin. 17. syyskuuta my\xc3\xb6s Neuvostoliitto hy\xc3\xb6kk\xc3\xa4si Puolaan ja valtasi sen it\xc3\xa4osat, jotka Saksa oli sille luvannut Molotov-Ribbentrop-sopimuksessa. Puola kukistui reilussa kuukaudessa, ja t\xc3\xa4m\xc3\xa4n j\xc3\xa4lkeen alkoi niin sanottu valesota, jonka aikana liittoutuneet ja Saksa olivat sodassa kesken\xc3\xa4\xc3\xa4n, mutta eiv\xc3\xa4t k\xc3\xa4yneet suuria sotatoimia. Sen sijaan Neuvostoliitto hy\xc3\xb6kk\xc3\xa4si Suomeen, joka oli my\xc3\xb6s Molotovin-Ribbentropin sopimuksessa asetettu sen etupiiriin, 30. marraskuuta. Neuvostoliiton hy\xc3\xb6kk\xc3\xa4ys sujui kuitenkin huonosti, ja joulukuussa sen p\xc3\xa4\xc3\xa4hy\xc3\xb6kk\xc3\xa4ys pys\xc3\xa4htyi suomalaisten Mannerheim-linjalle._NEWLINE_Neuvostoliiton hy\xc3\xb6kk\xc3\xa4ys Suomeen her\xc3\xa4tti n\xc3\xa4rk\xc3\xa4styst\xc3\xa4 kaikkialla maailmalla. Liittoutuneiden johto oli asenteellisesti selke\xc3\xa4sti suomalaisten puolella, mutta varsinaista apua Suomi ei saanut. Suomeen l\xc3\xa4hetettiin jonkin verran aseapua, mutta ei vapaaehtoisten lis\xc3\xa4ksi  sotajoukkoja. 5. helmikuuta 1940 liittoutuneet p\xc3\xa4\xc3\xa4ttiv\xc3\xa4t kuitenkin l\xc3\xa4hett\xc3\xa4\xc3\xa4 joukkoja Norjaan ja edet\xc3\xa4 sielt\xc3\xa4 Suomen avuksi. P\xc3\xa4\xc3\xa4t\xc3\xb6ksen taustalla oli  todenn\xc3\xa4k\xc3\xb6isesti liittoutuneiden halu est\xc3\xa4\xc3\xa4 Saksan p\xc3\xa4\xc3\xa4sy Ruotsin malmivaroihin, joita kuljetettiin Norjan kautta Saksaan. 28. maaliskuuta Iso-Britannia ja Ranska sopivat miinoittavansa Norjan vedet pakottaakseen rautamalmia kuljettavat saksalaislaivat avomerelle ja liittoutuneiden maaleiksi. T\xc3\xa4t\xc3\xa4 ei kuitenkaan ehditty toteuttaa ennen 9. huhtikuuta. My\xc3\xb6sk\xc3\xa4\xc3\xa4n liitoutuneiden Suomen avuksi tarkoitettu siirtoarmeija ei koskaan osallistunut talvisotaan, sill\xc3\xa4 se ehti p\xc3\xa4\xc3\xa4tty\xc3\xa4 13. maaliskuuta Moskovan rauhaan._NEWLINE_Samaan aikaan saksalaisilla oli oma suunnitelmansa Norjan varalle. Adolf Hitler aikoi vallata Norjan, jotta Ruotsin malmi p\xc3\xa4\xc3\xa4sisi jatkossakin saksalaisten k\xc3\xa4ytt\xc3\xb6\xc3\xb6n. Hy\xc3\xb6kk\xc3\xa4yksess\xc3\xa4 aiottiin k\xc3\xa4ytt\xc3\xa4\xc3\xa4 Puolan offensiivissa hyv\xc3\xa4ksi todettua salamasotaa. Operaatio sai nimekseen Weser\xc3\xbcbung. Er\xc3\xa4s t\xc3\xa4rke\xc3\xa4 syy hy\xc3\xb6kk\xc3\xa4ykselle oli my\xc3\xb6s tapaus, jossa brittilaivasto kaappasi saksalaisen rahtialus Altmarkin Norjan J\xc3\xb6ssinfjoridssa. T\xc3\xa4m\xc3\xa4 sai Hitlerin raivostumaan, ja antoi h\xc3\xa4nelle kuvan ettei Norja aikonutkaan pysy\xc3\xa4 puolueettomana.\n_START_SECTION_\nNorjan tilanne\n_START_PARAGRAPH_\nNorja oli muiden Pohjoismaiden tapaan p\xc3\xa4\xc3\xa4tt\xc3\xa4nyt pysytell\xc3\xa4 maailmansodassa puolueettomina. Maassa toimi pieni mutta \xc3\xa4\xc3\xa4nek\xc3\xa4s \xc3\xa4\xc3\xa4rioikeistolainen puolue Nasjonal Samling, jonka puheenjohtajana toimi Vidkun Quisling. Puolue oli eritt\xc3\xa4in my\xc3\xb6t\xc3\xa4mielinen natseja kohtaan, ja Quisling tapasi Hitlerin henkil\xc3\xb6kohtaisesti kahdesti. Hitler kertoi Quislingille pit\xc3\xa4v\xc3\xa4ns\xc3\xa4 Norjan puolueettomuutta parhaana vaihtoehtona, mutta puuttuvansa tilanteeseen aseellisesti heti, jos britit osoittaisivat mit\xc3\xa4\xc3\xa4n aikeita nousta maihin Norjaan._NEWLINE_Norjan asevoimat olivat toisen maailmansodan alkaessa pienet ja eritt\xc3\xa4in puutteellisesti aseistetut. Panssarivoimia ei ollut lainkaan, ei my\xc3\xb6sk\xc3\xa4\xc3\xa4n raskasta tykist\xc3\xb6\xc3\xa4. Panssarintorjunta- ja ilmatorjuntakalusto oli aivan riitt\xc3\xa4m\xc3\xa4t\xc3\xb6nt\xc3\xa4. Maavoimien, laivaston ja ilmavoimien v\xc3\xa4h\xc3\xa4inen kalustus oli sekin vanhentunutta. Norjalaiset my\xc3\xb6s reagoivat saksalaisten hy\xc3\xb6kk\xc3\xa4yksen lis\xc3\xa4\xc3\xa4ntyv\xc3\xa4\xc3\xa4n uhkaan hitaasti - Norjan armeijan yleisesikunnan p\xc3\xa4\xc3\xa4llikk\xc3\xb6 kenraali Hatledal oli vaatinut armeijan t\xc3\xa4ytt\xc3\xa4 liikekannallepanoa jo 5. huhtikuuta, mutta t\xc3\xa4h\xc3\xa4n ei annettu lupaa. Norjalaiset olivatkin saksalaisten hy\xc3\xb6k\xc3\xa4tess\xc3\xa4 t\xc3\xa4ysin valmistautumattomia taisteluun.\n_START_SECTION_\nLiittoutuneiden vastatoimet Keski- ja Etel\xc3\xa4-Norjassa\n_START_PARAGRAPH_\nNorjan hallitus neuvotteli, pit\xc3\xa4isik\xc3\xb6 heid\xc3\xa4n l\xc3\xa4hte\xc3\xa4 maasta Ruotsiin. P\xc3\xa4\xc3\xa4ministeri kannatti t\xc3\xa4t\xc3\xa4, mutta kuningas Haakon kielt\xc3\xa4ytyi ehdottomasti. Norjan hallitus siirtyikin v\xc3\xa4liaikaisesti Lillehammeriin ja p\xc3\xa4\xc3\xa4tti jatkaa taistelua. Laake oli murtunut henkisesti, mutta h\xc3\xa4nen tilalleen Norjan armeijan ylip\xc3\xa4\xc3\xa4llik\xc3\xb6ksi nimitettiin kenraali Otto Ruge jota pidettiin edelt\xc3\xa4j\xc3\xa4\xc3\xa4ns\xc3\xa4 tarmokkaampana. Kun Norjan armeija pantiin liikekannalle, kutsuun vastasi noin 40\xc2\xa0000 miest\xc3\xa4. Armeijan aseistus oli eritt\xc3\xa4in huono, mutta taisteluhenki sit\xc3\xa4 vastoin hyv\xc3\xa4 - aseisiin saapuneet olivat p\xc3\xa4\xc3\xa4osin intohimoisia patriootteja._NEWLINE_14. huhtikuuta varsinainen liittoutuneiden siirtoarmeija, noin 10\xc2\xa0000 miest\xc3\xa4, joka muodostettiin alun perin auttamaan Suomea, nousi maihin Namsoksessa (operaatiot Henry ja Maurice), \xc3\x85ndalsnesissa, \xc3\x85lesundissa ja Moldessa (operaatiot Primrose ja Sickle) sek\xc3\xa4 Narvikissa (operaatio Rupert). Tarkoitus oli vallata takaisin Trondheim, jotta Norjaan saataisiin suuri sillanp\xc3\xa4\xc3\xa4asema. Joukot olivat huonosti valmistautuneet taisteluun eiv\xc3\xa4tk\xc3\xa4 yhteydet norjalaisiin toimineet. Liittoutuneiden joukot eiv\xc3\xa4t kyenneet yhteistoimintaan, eik\xc3\xa4 niit\xc3\xa4 oltu koulutettu sodank\xc3\xa4yntiin pohjoisessa._NEWLINE_Operaatio Henryn eli Namsoksen maihinnousu alueen varmistaminen Trondheimin pohjoispuolella tapahtui 14. huhtikuuta, kun etukomennuskunta nousi maihin Namsoksessa. Kuninkaallisen merijalkav\xc3\xa4en kapteenin Eddin komentama 350 merimiehen ja merijalkav\xc3\xa4en sotilaan joukko varmisti alueelle tulevan tien sillan ja miinoitti sataman laitteet._NEWLINE_Varsinainen maihinnousu eli operaatio Maurice tehtiin 16.\xe2\x80\x9317.huhtikuuta. P\xc3\xa4\xc3\xa4joukkona oli brittil\xc3\xa4inen 146. Prikaati (Pataljoonat Lincolnshiren, King\xe2\x80\x99s Own Yorkshire Light Infantry-, York- ja Lancaster-rykmenteist\xc3\xa4) komentajanaan kenraali Carton de Wiart, joka saapui paikalle lentoveneell\xc3\xa4. Lis\xc3\xa4joukkoina alueelle toimitettiin ranskalaisia alppij\xc3\xa4\xc3\xa4k\xc3\xa4reit\xc3\xa4 sek\xc3\xa4 jonkin verran kevytt\xc3\xa4 tykist\xc3\xb6\xc3\xa4 sek\xc3\xa4 ilmatorjuntatykkej\xc3\xa4._NEWLINE_Hy\xc3\xb6kk\xc3\xa4ys Trondheimiin alkoi 20. huhtikuuta. Saksalaiset pitiv\xc3\xa4t asemansa ja odottivat  lis\xc3\xa4joukkoja. Saksan ilmavoimat tuki puolustajia. Lopulta 30. huhtikuuta raskaita tappioita k\xc3\xa4rsineet liittoutuneet per\xc3\xa4\xc3\xa4ntyiv\xc3\xa4t._NEWLINE_Trondheimin operaation ep\xc3\xa4onnistuttua liittoutuneet evakuoivat Namsoksen ja \xc3\x85ndalsnesin 1.\xe2\x80\x932. toukokuuta. Yli puolet Norjasta oli nyt saksalaisten k\xc3\xa4siss\xc3\xa4 ja toukokuun alussa tilanne vakiintui asemasodaksi Narvikin etel\xc3\xa4puolelle.\n_START_SECTION_\nOperaatio Rupert \xe2\x80\x93 hy\xc3\xb6kk\xc3\xa4ys Narvikiin\n_START_PARAGRAPH_\nVaikka liittoutuneiden vastarinta oli murtunut etel\xc3\xa4isess\xc3\xa4 Norjassa, pohjoisessa tilanne oli erilainen. Koko operaation t\xc3\xa4rkeimpi\xc3\xa4 tavoitteita oli ollut Narvik ja sen malmisatama, jonka kautta tuleva ruotsalainen malmi oli elint\xc3\xa4rke\xc3\xa4\xc3\xa4 Saksan sotateollisuudelle. Saksalaiset olivat miehitt\xc3\xa4neet Narvikin jo heti operaation alussa, mutta heid\xc3\xa4n puolustuslinjansa kaupungin ymp\xc3\xa4rill\xc3\xa4 olivat hyvin heikot, ja toukokuun alussa kenraali Eduard Dietlin komentamien saksalaisjoukkojen tilanne alkoi olla Narvikissa todella tukala. Heit\xc3\xa4 vastassa oleva kenraali Fleischerin komentama Norjan 6. divisioona oli norjalaisten ainoa mobilisoitu divisioona, ja sit\xc3\xa4 tukivat brittijoukot._NEWLINE_Norjalaiset olivat koetelleet saksalaisten puolustuskyky\xc3\xa4 jo toukokuun alusta l\xc3\xa4htien, jolloin he alkoivat edet\xc3\xa4 kohti Narvikia. Hitler oli er\xc3\xa4\xc3\xa4ss\xc3\xa4 vaiheessa paniikissa Narvikin tilanteen vuoksi ja ehdotti, ett\xc3\xa4 kenraali Dietlin joukot haettaisiin lentoteitse turvaan Narvikista. Operaatio olisi kuitenkin ollut mahdoton toteuttaa._NEWLINE_Saksan suurhy\xc3\xb6kk\xc3\xa4yksen l\xc3\xa4nness\xc3\xa4 alkaessa molemmat osapuolet keskittiv\xc3\xa4t joukkojaan Ranskaan. Norja oli nyt \xe2\x80\x9dpiikki lihassa\xe2\x80\x9d liittoutuneille, koska se sitoi heid\xc3\xa4n voimiaan. Churchill antoi k\xc3\xa4skyn vallata Narvik, mutta vain h\xc3\xa4m\xc3\xa4ykseksi, jonka j\xc3\xa4lkeen liittoutuneet saatettaisiin evakuoida Norjasta turvallisesti. Norjalaisille ei kerrottu suunnitelmasta, sill\xc3\xa4 heid\xc3\xa4n pel\xc3\xa4ttiin antautuvan heti, jos kuulisivat liittoutuneiden aikomuksesta, eik\xc3\xa4 evakuointi t\xc3\xa4ll\xc3\xb6in v\xc3\xa4ltt\xc3\xa4m\xc3\xa4tt\xc3\xa4 onnistuisi. Rugelle tosin kerrottiin asiasta, mist\xc3\xa4 h\xc3\xa4n aluksi raivostui mutta hyv\xc3\xa4ksyi lopulta liittoutuneiden suunnitelman._NEWLINE_Toukokuun alussa liittoutuneet saivat Narvikin rintamalle ensimm\xc3\xa4iset panssarivaununsa ja maihinnousukalustonsa, ja Narvikia alettiin saartaa. 7. toukokuuta norjalaiset valtasivat strategisesti t\xc3\xa4rke\xc3\xa4n yl\xc3\xa4ng\xc3\xb6n, josta oli jo n\xc3\xa4k\xc3\xb6ala Narvikiin. Ranskan muukalaislegioona nousi maihin 12. toukokuuta ja valtasi Bjerkvikin. Bjerkvikiss\xc3\xa4 saksalaiset tekiv\xc3\xa4t vastarintaa. Kyl\xc3\xa4 k\xc3\xa4rsi taistelussa pahoja vaurioita ja lukuisia siviilej\xc3\xa4 kuoli. \xc3\x98yjordin liittoutuneet sen sijaan saivat haltuunsa ilman vastarintaa, sill\xc3\xa4 saksalaiset olivat paenneet. T\xc3\xa4m\xc3\xa4n j\xc3\xa4lkeen Narvikin saksalaisjoukot oli saarrettu. Etel\xc3\xa4mp\xc3\xa4n\xc3\xa4 kenraali Feuersteinin saksalainen 2. vuoristodivisioona l\xc3\xa4hti etenem\xc3\xa4\xc3\xa4n kohti pohjoista, tarkoituksenaan auttaa eristyksiss\xc3\xa4 olevaa kenraali Dietli\xc3\xa4. Saksalaisten hy\xc3\xb6kk\xc3\xa4ys etenikin, ja pakotti liittoutuneet kiirehtim\xc3\xa4\xc3\xa4n Narvikin valtausta. Britit ja norjalaiset hidastivat Feuersteinia r\xc3\xa4j\xc3\xa4ytt\xc3\xa4m\xc3\xa4ll\xc3\xa4 siltoja ja k\xc3\xa4yden viivytystaisteluja._NEWLINE_Kenraali Feuerstein ei ehtinyt ajoissa Dietlin avuksi, vaan kenraalien Fleischer ja Auchinleckin johtamat norjalaiset, ranskalaiset, puolalaiset ja britit valtasivat Narvikin ja pakottivat saksalaiset per\xc3\xa4\xc3\xa4ntym\xc3\xa4\xc3\xa4n kaupungista kohti Ruotsin rajaa. Taistelu Narvikista oli ensimm\xc3\xa4inen suuri maataistelu toisessa maailmansodassa, jonka liittoutuneet voittivat.  Dietlin joukkojen rippeet ajettiin pienelle alueelle Bj\xc3\xb8rnefjellin ymp\xc3\xa4rille, l\xc3\xa4helle Ruotsin rajaa. Norjan 6. divisioona l\xc3\xa4hestyi niit\xc3\xa4 v\xc3\xa4\xc3\xa4j\xc3\xa4\xc3\xa4m\xc3\xa4tt\xc3\xa4, kun Hitler antoi Dietlille luvan vet\xc3\xa4yty\xc3\xa4 rajan yli Ruotsiin. Sielt\xc3\xa4 heid\xc3\xa4t oli m\xc3\xa4\xc3\xa4r\xc3\xa4 evakuoida junilla._NEWLINE_T\xc3\xa4m\xc3\xa4 ei kuitenkaan koskaan tapahtunut, sill\xc3\xa4 liittoutuneet toteuttivat suunnitelmansa ja norjalaisten yll\xc3\xa4tykseksi alkoivat vet\xc3\xa4yty\xc3\xa4 rannikolta. Norjan armeija ei olisi pystynyt jatkamaan taistelua ilman t\xc3\xa4ydennyksi\xc3\xa4 liittoutuneilta, ja sen olikin voitostaan huolimatta antauduttava, suojattuaan ensin liittoutuneiden evakuoinnin.\n_START_SECTION_\nLiittoutuneiden evakuointi\n_START_PARAGRAPH_\nLiittoutuneiden joukkojen evakuoinnin suunnittelu eli Operaatio Alphabet oli alkanut toukokuun puoliv\xc3\xa4liss\xc3\xa4. Evakuointi oli tarkoitus toteuttaa p\xc3\xa4\xc3\xa4osin Narvikin ja Harstedin satamien kautta 4.\xe2\x80\x9310. kes\xc3\xa4kuuta ja siihen oli tarkoitus k\xc3\xa4ytt\xc3\xa4\xc3\xa4 useita suuria joukkojenkuljetukseen soveltuvia aluksia, jotka oli koottu eri satamiin. Laivoja olivat muun muassa Atlantis, Arandora Star, Duchess of York, Franconia, Georgic, Lancastria, Monarch of Bermuda, Orama, Ormonde, Oronsay, Royal Ulsterman, Ulster Prince sek\xc3\xa4 puolalaiset Batory ja Sobieski. N\xc3\xa4iden alusten lis\xc3\xa4ksi oli laivaston tukialuksia sek\xc3\xa4 aseistettu maihinnousualus Van Dyck. Huolto- ja tankkilaivoina operaatiossa olivat Acrity, Blackheath, Cotswold, Couch, Cromarty Firth, Glenaffaric, Glengarry, Harmattan, Oil Pioneer, Oligarch ja Theseus. Viiden vuorokauden aikana evakuoitiin noin 25\xc2\xa0000 miest\xc3\xa4 ja heid\xc3\xa4n kalustoaan._NEWLINE_Vet\xc3\xa4ytymisen yhteydess\xc3\xa4 my\xc3\xb6s Narvikin malmisatama tuhottiin, jotta estett\xc3\xa4isiin rautamalmikuljetukset Saksalle pitk\xc3\xa4ksi aikaa. Kuningas Haakon VII ja h\xc3\xa4nen hallituksensa l\xc3\xa4htiv\xc3\xa4t Isoon-Britanniaan 7. kes\xc3\xa4kuuta samaan aikaan, kun viimeiset liittoutuneet evakuoitiin Norjasta. Norjalaisten ylip\xc3\xa4\xc3\xa4llikk\xc3\xb6 Ruge oli kielt\xc3\xa4ytynyt l\xc3\xa4htem\xc3\xa4st\xc3\xa4 maasta ja vaati saada j\xc3\xa4\xc3\xa4d\xc3\xa4 miestens\xc3\xa4 kanssa sotavangiksi. Suuri m\xc3\xa4\xc3\xa4r\xc3\xa4 norjalaisia sotilaita l\xc3\xa4hti maasta osallistuakseen sotaan liittoutuneiden joukoissa._NEWLINE_Admiral Hipper upotti 8. kes\xc3\xa4kuuta tykkitulella ja laukaisemalla lopuksi torpedon Orient Linen Oraman (19\xc2\xa0840 t). Aluksen upotessa hukkui 19 merimiest\xc3\xa4 ja 280 miest\xc3\xa4 vangittiin yhten\xc3\xa4 Oraman p\xc3\xa4\xc3\xa4llikk\xc3\xb6 Sherburne. Samana p\xc3\xa4iv\xc3\xa4n\xc3\xa4 upotettiin British Oil Shipping Company Limitedin tankkerin Oil Pioneerin (5\xc2\xa0666 t) Narvikin ulkopuolella (67\xc2\xb044\xe2\x80\xb2N, 03\xc2\xb052\xe2\x80\xb2E )._NEWLINE_Lis\xc3\xa4ksi alueella upotettiin lentotukialus HMS Glorious ja sen saattajana olleet h\xc3\xa4vitt\xc3\xa4j\xc3\xa4t HMS Acasta ja HMS Ardent. Ja toisaalla viel\xc3\xa4 aseistettu maihinnousualus Van Dyck upotettiin.\n_START_SECTION_\nLoppu\n_START_PARAGRAPH_\n9. kes\xc3\xa4kuuta kuningas k\xc3\xa4ski norjalaisia lopettamaan taistelun. Taistelu Norjasta oli ohi ja saksalaiset valtasivat pian my\xc3\xb6s pohjoisimman Norjan. Kuitenkin t\xc3\xa4m\xc3\xa4nkin j\xc3\xa4lkeen, Norjan vastarintaliike toimi aktiivisena.\n_START_SECTION_\nOperaation j\xc3\xa4lkeen\n_START_PARAGRAPH_\nVerraten v\xc3\xa4h\xc3\xa4isten miestappioiden takia konfliktia kutsutaan joskus \xe2\x80\x9dNorjan miehitykseksi\xe2\x80\x9d, mutta taistelujen paikoittaisen rajuuden vuoksi sit\xc3\xa4 kutsutaan my\xc3\xb6s nimell\xc3\xa4 \xe2\x80\x9dtaistelu Norjasta\xe2\x80\x9d. _NEWLINE_Vaikka saksalaisten tappiot olivatkin pienet maataisteluissa, meritaisteluissa ne olivat kuitenkin paljon tuntuvammat. Saksan laivasto ei toisen maailmansodan aikana en\xc3\xa4\xc3\xa4 toipunut kunnolla Norjassa k\xc3\xa4rsimist\xc3\xa4\xc3\xa4n tappioista, eik\xc3\xa4 kyennyt miss\xc3\xa4\xc3\xa4n vaiheessa haastamaan Iso-Britannian Kuninkaallista laivastoa.  Brittien laivastotappiot olivat suunnilleen yht\xc3\xa4 suuret, mutta he kestiv\xc3\xa4t ne paremmin. My\xc3\xb6s Luftwaffe oli menett\xc3\xa4nyt paljon arvokasta kuljetuskalustoa._NEWLINE_Norjan valtauksen my\xc3\xb6t\xc3\xa4 Saksa sai varmistettua malmin saannin Ruotsista. Lis\xc3\xa4ksi he saivat Norjasta k\xc3\xa4ytt\xc3\xb6\xc3\xb6ns\xc3\xa4 runsaasti rannikkotukikohtia, joilla mm. h\xc3\xa4irittiin brittien mahdollisuuksia valvoa Atlantin laivaliikennett\xc3\xa4. N\xc3\xa4m\xc3\xa4 tukikohdat tulivat erityisen t\xc3\xa4rkeiksi Operaatio Barbarossan alkaessa, kun liittoutuneiden saattueet alkoivat kulkea Neuvostoliittoon, kuljettaen t\xc3\xa4lle sota-apua. Norjan strateginen merkitys pieneni, kun saksalaiset saivat haltuunsa my\xc3\xb6s Ranskan l\xc3\xa4nsirannikon, jonka tukikohdista oli suora p\xc3\xa4\xc3\xa4sy Atlantille._NEWLINE_Norjan miehitys kuitenkin nieli Saksan sotilaallisia voimavaroja melkoisesti. Hitler oli vakuuttunut, ett\xc3\xa4 Norja oli eritt\xc3\xa4in t\xc3\xa4rke\xc3\xa4 sodan kannalta ja maa olikin eritt\xc3\xa4in vahvasti miehitetty, siell\xc3\xa4 oli parhaimmillaan 400 000 saksalaista sotilasta - yksi saksalainen kymment\xc3\xa4 asukasta kohti._NEWLINE_Osana Natsi-Saksan ydinohjelmaa Norjassa toimi my\xc3\xb6s raskasvesitehdas. Tehdas k\xc3\xa4rsi kovia vaurioita liittoutuneiden sabotaasi-iskussa  helmikuussa 1943 (Operaatio Gunnerside), jossa SOE:n kouluttamat norjalaiskommandot tuhosivat r\xc3\xa4j\xc3\xa4ytt\xc3\xa4m\xc3\xa4ll\xc3\xa4 suuria osia tehtaasta. Iskun j\xc3\xa4lkeen saksalaiset p\xc3\xa4\xc3\xa4ttiv\xc3\xa4t siirt\xc3\xa4\xc3\xa4 loput raskaasta vedest\xc3\xa4 sek\xc3\xa4 tehtaan Saksaan. T\xc3\xa4m\xc3\xa4 suunnitelma kuitenkin ep\xc3\xa4onnistui, kun Norjan vastarintaliike upotti kuljetusaluksen.'